गोरखपुर. अमर सिंह ने यूपी की तुलना द्रौपदी से करते हुए कहा कि गायत्री प्रजापति जैसे लोग उनके सामने यूपी का चीरहरण करते रहे और वह धर्मयुद्ध में कौरवों के साथ खड़े भीष्म पितामह और द्रोणाचार्य की तरह सिर झुकाकर सब देखते और सहते रहे। इसके लिए वह खुद को भी बराबर का दोषी मानते हैं। हालांकि, उन्होंने आगे कहा कि अब वे आजाद हैं। बता दें, अमर सिंह सपा से निष्कासित हैं और अब उनका कहना है कि वे दोबारा सपा में नहीं जाएंगे। साथ ही वे पार्टी से निष्कासित किए जाने पर अखिलेश यादव का धन्यवाद भी दे चुके हैं। लालू पर भी अमर ने किया कमेंट...
- गोरखपुर में एक प्रेस कॉन्फ्रेंस में सिंह ने लालू यादव पर कमेंट करते हुए बुधवार को कहा, ''कुछ लोगों ने सेक्युलर और कम्युनल का पेटेंट करा रखा है।''
- ''लालू यादव जैसे लोग मुझे जब चाहे छूकर कम्युनल और सेक्युलर का तमगा दे देते हैं। वे लोग मोदी को आतंकी कहते हैं, जो सीधे आतंकी गतिविधियों में शामिल लोगों से जुड़े हैं।
आतंकवाद और राष्ट्रवाद पर बहस की असली जगह संयुक्त राष्ट्र
- अमर सिंह ने आगे कहा, ''आजम खान और अखिलेश यादव बताएं कि फरहान, अलताफ, हाफिज और दाउद इब्राहिम के छोटे भाई अनीस इब्राहिम से उनका क्या संबंध हैं?''
- ''आतंकवाद और राष्ट्रवाद पर बहस की असली जगह संयुक्त राष्ट्र है। गोरखपुर में तो नेपाल में अत्याचार सह रहे यूपी, बिहार के उन मधेसी भाइयों की बात होनी चाहिए, जिन पर माओवादी लगातार अत्याचार कर रहे हैं।''
hin_Deva hin_Deva hin_Deva hin_Deva awa_Deva hin_Deva